Tronk deur Stephan Joubert
Kom verniet uit die tronk (“Get out of jail free”) In die bordspel “Monopoly” is daar ‘n gerieflike “get out of jail free” kaartjie wat deel van die spel uitmaak. Lyk my te veel mense loop vandag met sulke kaartjies in hul sak rond. Ek praat van diegene wat te maklik uit ons tronke ontsnap. Dit daar gelaat. Ek wil gou by jou hoor of jy dalk die regte “kom gratis uit die tronk” kaartjie in jou sak het met komplemente van Jesus Christus? Want dis presies wat Jesus ook namens jou kom doen het — Hy het die tronkdeure van die dood eiehandig oopgesluit. Hy het die dodesel in die paradys omskep vir elkeen wat sy Naam aanroep.
Hoe het Jesus die tronk van dood en sonde se deure finaal oopgestamp? Deur sy lewe weg te gee. Christus het Homself opgeoffer in die plek van elkeen hier op aarde wat nie op God se roete stap nie. Aan die kruis het Hy die doodsvonnis betaal vir elke ter dood veroordeelde (Romeine 3:21-27). Daarom is jy vir altyd uit die tronk as jy Jesus jou Here noem. Die oordeel is vir altyd verby (Romeine 8:1). Vrede met God geld permanent buitekant die dodesel vir elkeen wat glo (Romeine 5:1).